Universis presentes litteras inspecturis seu etiam audituris, nos decanus et capitulum Eduense notum facimus, quod cum reverendus in Christo pater Girardus Dei gratia Eduensis episcopus nobis vendiderit pro certa pecunie quantitate medietatem totius ville de Sauceio versus Beligneyum super Hoscharam, Eduensis diocesis, cum appenditiis et pertinentiis, juribus, proventibus, redditibus, exitibus, dominiis, justiciis et rebus aliis dicte medietatis ipsius ville quam adquisiverat a nobili viro domino Iohanne de Aligneio, milite, nos decanus et capitulum supradicti damus et concedimus in perpetuum eidem domino episcopo quindecim libratas terre ad Viennensem monetam annui redditus percipiendas, habendas et levandas de dictis redditibus, proventibus, exitibus et obventionibus dicte medietatis dicte ville nobis vendite, convertendas et distribuendas annis singulis quandiu advixerit idem dominus episcopus in augmentationem misse sancti Spiritus que pro ipso domino episcopo celebratur in ecclesia nostra Eduensi, et post decessum ipsius domini episcopi dicte quindecim libre Viennensis monete in augmentationem anniversarii dicti domini episcopi in dicta ecclesia nostra Eduensi annis singulis in perpetuum faciendi convertentur et solventur, predictos redditus et proventus ad hoc specialiter obligantes. Volumus etiam et concedimus domino episcopo memorato quod ipse teneat, habeat et possideat quandiu vixerit pacifice et quiete domos et prata dicte medietatis nobis ab eodem vendite supradicte, tam in pasnagio quam aliis sibi necessariis quibuscumque, ita tamen quod post decessum dicti domini episcopi predicte domus et prata, preter quindecim libras predictas, ad nos libere revertentur. Volumus insuper et eidem domino episcopo concedimus quod ipse dum presens fuerit in civitate, suburbio Eduensi aut in prioratu sancti Symphoriani Eduensis habeat et percipiat quamdiu vixerit in nostra ecclesia Eduensi duplices cothidianas distributiones consuetas tam in denariis pane, vino, quam in omnibus que inibi distribui consueverunt. In cujus rei robur et testimonium, presentibus litteris sigillum sancti Nazarii quo utimur duximus apponendum. Datum anno Domini millesimo ducentesimo septuagesimo quinto, mense Novembri.